和邵觀復見贈
作者：黄公度
朝代：宋

paragraphs: 詩才千丈清且嵬，筆力萬牛挽不回。
平生用心有根柢，丱角指南得天才。
江西波瀾浩如海，一派流落天南垓。
久謂升堂胔已嚌，可是持鼓門過雷。
詩能窮人豈其理，人窮乃工於詩爾。
不妨俗眼自青白，第恐獠音無正始。
俛首誰能兄孔方，高談直欲妻法喜。
眼高未伏下孔楊，渠肯碌碌數餘子。
我無寸長班俊髦，狐裘之傍羞縕袍。
所得虛名真畫餠，朅來窮海試鉛刀。
書生習氣掃未盡，畫諾閉門思和陶。
錐處囊中穎立見，君欲逃名何可逃。
君家故侯青門東，人物於今有祖風。
落拓一官姑吏隠，敏捷千首追詩翁。
何者蹄涔留尺鯉，未辦斗水活蛟龍。
丈夫功業不嫌晚，政恐夫君甘養蒙。